ПОГРОМ КОЈИ ТРАЈЕ

Ваша Преосвештенства, пребодобни и часни оци, преподобне матере монахиње, браћо и сестре, помаже Бог

„О, Косово, грдно судилиште,

Насред тебе Содом запушио!

Весели се, праху Немањића,

Немањића и Гребељановића,

јер ће ваше круне засијати

како јарко сунце на истоку....‟

стихови су великог Његоша, који је био свестан да Косово није легенда него завет, историја и једина српска истина. И данас, више него икада, желе да нам ту историју промене, да ишчупају корен светосавља, избришу сену Обилића и затру снагу небескога царства светог кнеза Лазара, спроводећи погром који траје.

Пале нам светиње, руше гробове предака, убијају невине и ускраћују право на слободу. У том вишедеценијском страдању српског народа на Косову и Метохији мучени су и убијани, повређивани, протеривани и нестајали недужни. Домови Срба су уништавани, огњишта скрнављена док су се страховита мржња и пламен зла ширили и досегли несагледиве размере чији се ехо и у садашњем времену интензивно осећа. Албанци који су чинили и још увек чине етничко чишћење наше свете косовско-метохијске земље, војници су онога који није на страни Христа.

Како се ове године навршава 20 година од мартовског погрома на Косову и Метохији, ред је и да се подсетимо и тог страшног страдања у дугачном низу многих страдања. Стравичне мере овог страдања сумирао је наш епископ Артемије који је од свог избора за епископа рашко-призенског распињан на косовско-метохијском крсту. У свом извештају Светом архијерејском синоду владика Артемије пише: „За само три дана, од 17. до 19. марта 2004 године убијено је 12 Срба, 850 људи је повређено, међу којима је и 65 припадника међународних снага, протерано је из својих домова 4000 Срба, од којих су многи спасавајући голи живот прошли кроз нечувени линч разбеснеле руље, 600 српских кућа, школа, амбуланти, пошта је опљачкано, спаљено или потпуно уништено, 7 српских села је збирсано са лица земље, спаљено је 35 цркава и манастира, међу којима су бисери средњовековне архитектуре из 14. века, као што је Богородица Љевишка у Призрену. Спаљена је моја епископска резиденција и мој саборни храм Св. Ђорђа у Призрену, Богословија Св. Кирила и Методија, као и манастир светих Архангела. Спаљен је и манастир Девич до темеља, а гроб светог Јоаникија разлупан и оскрнављен. Спаљене су цркве и парохијски домови у Приштини и Косовској Митровици, итд. Уништено је на стотине вредних икона и уметничких дела, спаљене и оштећене фреске од непроцењиве културне и уметничке вредности, многа гробља су оскрнављена и уништена, гробови ископавани и кости покојника разбациване.“ И све се то догодило не у рату већ пет година од завршетка рата, под протекторатом Уједињених Нација, у присуству 18.000 врхунски обучених и наоружаних војника НАТО-а. У овом злочину по подацима УН учествовало је око 60 хиљада Шиптара који су били предвођени ветеранима ОВК. То нису биле демонстрације јер су многи од њих, по сведочанству КФОР-а, били наоружани митраљезима, бомбама, Молотовљевим коктелима и другим врстама наоружања. Ово је био један, не само по нашем мишљењу већ и по сведочењу тадашњих међународних представника, унапред планирани злочин. Истине ради не могу а да не поменем да су Шиптари свој бес показали не само према Србима већ и према УНМИК полицајцима међу којима је тада било 117 повређених, као и 65 војника КФОР-а, а спаљено је или оштећено 150 возила УН и полиције.

Овај погром је осмишљен тако да се Србија доведе пред свршен чин. Да се једноставно каже како на Косову и Метохији нема више Срба и да се прогласи независност још једне албанске државе – Републике Косово. Иако су тада разни званичници давали многа и велика обећања о обнови црквава, домова, о повратку избеглица итд. Ништа од тога се није остварило. Рушење 35 цркава у мартовском погрому је послужило тим моћницима овога века само да престану да говоре о обнови 115 цркава и манастира који су срушени 1999. од стране истих тих Шиптара.

На жалост, и држава Србија и они који су водили СПЦ, мимо воље епископа Артемија, дозволили су Шиптарима, пар година касније, да обнављају неке од тих светиња. Све је то било у служби приказивања Косова као мултиетничке и демократске средине која је спремна да добије своју независност. Да поменем овде и то да је у центру Ђаковице јула 1999. године срушена црква Свете Тројице, она иста коју је зидао наш владика Артемије од 1994-1996, на месту где је некада била црква коју су Шиптари скрнавили 1941 а комунисти срушили 1949 на Светог Саву. Од те нове цркве остао је само улазни део са два кубета, звоника. И то је сметало Шиптарима, па су 2004. срушили и тај остатак а онда на хиљаде њих је дошло да разноси те рушевине као и рушевине цркве Пресвете Богородице коју су тог дана срушили, које су после уграђивали у своје ограде. На том месту су 2005 године Шиптари подигли споменик својим јунацима из ОВК а 2007 су коначно однети и последњи остаци цркве. Фирма која је то урадила рекла је да су њих ангажовали на рашчишћавању смећа. Жалбе које је уложио владика Артемије нису прихваћене.

Овакво понашање Шиптара и подршка коју су отворено или прећутно имали од стране својих ментора са запада произвео је нови талас тихог исељавања Срба. Уплашени за своју егзистенцију и будућност своје деце појединци су почели да продају своја имања и да се селе у централну Србију. С друге стране пак, Шиптари, пошто нису били никако кажњени за погром, схватили су да могу још више да чине насиља и да још дрскије отимају српску имовину. Сведоци смо да данас док ово говорим има доста Срба који труну по затворима на Косову чија је једина кривица то што нису хтели да продају Албанцима своје домове или да се једноставно одрекну свог имања, своје очевине, дедовине. Да опет поменем Ђаковицу и Србе из Ђаковице који годинама покушавају да за задушнице запале свеће својим најмилијима али им то није омогућено, шта више, аутобус је сваке године каменован тако да једва извлаче живу главу.

Своју намеру о проглашењу независности Албанци су спровели 2008. године али и даље се не осећају као своји на своме јер каква је то држава која нема власт на читавој својој територији. То код њих изазива презир према Србима који се само појачава лошом економском ситуацијом за коју се опет криве Срби.

Иако је 250 хиљада Срба већ избегло са Косова и Метохије 1999. а тај број се повећао 2004. мартовским погромом и наставља да се повећава, ипак је код Срба примећено да имају некакву унутрашњу снагу и да их није тако лако сломити. Узрок тој снази пронађен је у духовном јединству Срба тј. у Српској православној цркви која је од 1999. године остала једина да тако кажем, српска институција, мада је црква нешто више, која функционише на читавој територији Косова и Метохије.

Та снага је била оличена у лику епископа Артемија, истинског пастира српског народа на Косову и Метохији. Док је владика Артемије био са нама на Косову, он је нас водио и као што у јеванђељу пише ми смо били као овце које слушају глас пастира. Било је и тада тешко, али смо имали поверења у свог пастира и знали смо да он ради све што треба да би заштитио нас, своју паству. Знали смо да иде по свету и да сведочи о нашем страдању. Знали смо да се бори и да се моли за нас. Али знали су то и наши непријатељи. И ови који живе поред нас и онај непријатељ душа наших, непомјаник.

И зато су устали на владику Артемија, јер су рачунали да ако ударе пастира и стадо ће онда лакше распудити. Тако је дошло до уклањања владике Артемија са трона рашко-призренске епархије 2010. године. На жалост у томе су главну улогу играли српски епископи којима су уста била пуна бриге и љубави о Косову и народу који доле живи. Каква је то љубав кад нам је задала највећу и најболнију рану?

Заједно са владиком Артемијем из рашко-призренске епархије је као што знате отишло и око 100 монаха и монахиња. Многи манастири у којима се раније служила свакодневна литургија постали су полупразни или је остао по један или два монаха. Самим тим остали смо без духовне потпоре. Манастири више нису оно што су некад били. Сад се то углавном свело на некакав фолклор. Доста тога је промењено у унутрашњем животу манастира, некакве новотарије се уводе. Некада је владика поучавао своје монахе правој духовности а они су ту духовност ширили у народ. Данас чак и људи који слабо иду у цркву коментаришу на пример за Високе Дечане да су пољопривредни комбинат. Има стоке, има вина, има овога, има онога али нема више оне духовности која нас је некад држала. Све те ствари нам дају за право да оно што се десило почетком Великог поста 2010. године назовемо духовним погромом који је задесио епархију рашко-призренску, а који није погодио само манастире већ и читав народ. Многи тога тада нису били свесни али данас се све чешће чује да је за време владике Артемија било боље. А било је боље јер су после његове смене почеле да се ређају многе издаје а било је и више наде. И сви смо веровали и борили се непрестано, јер је наш Владика са својим монаштвом, попут Кнеза Лазара, био пример како се неодступно и непоколебиво бори за свој праведни циљ, не обазирући се на силу која испред њега стоји.

Данас се не зна шта је горе да ли оно што ради или оно што не ради узурпатор трона рашко-призренске епархије, али и остатак српске цркве почевши од патријарха српског. То ћутање Српске цркве када на Србе ударају на све начине и са свих страна и Шиптари, и њихови западни ментори и они који су запосели власт у Србији погубније делује него све остало. Ћутати или давати некакве бледе изјаве на отворену издају и предају Косова и Метохије, кроз све те споразуме које су потписали неки Срби несрби, због чега? Због пара које су уложене у манастире, све то личи на Јудину издају за 30 сребрника. Шта ће нам лепи манастирски конаци ако је Косово издато и предато Шиптарима?

Та погубна политика коју води српска власт је довела до тога да многи и данас одлазе са Косова. Посебно је то изражено на северу Косова где се Срби први пут сусрећу са шиптарском влашћу. Многе школе раде само у једној смени јер деце нема за две смене. А и они који заврше своје школовање на Косову и Метохији посао траже ван њега јер држава не ради ништа да би те младе људе задржала доле. То је сурова истина.

Ипак, и поред ове црне слике, коју сам морао да изнесем пред вас, ја не губим наду, а нисам једини. Сећам се речи које је владика Артемије често говорио „Правда држи земљу и градове“, тако да и ова неправда која се нама на Косову чини мора се кад-тад урушити а са њом и ова лажна држава Косово.

Негде сам прочитао речи наше чувене Исидоре Секулић и оне су ми се урезале у сећање: „Косово је гроб, гроб у који је све закопано, а васкрс иде опет преко гробова“, а које ме као верника опомињу да и у овом духовном сивилу које ме окружује утврђујем своју веру у васкрслог Господа и Васкрситеља, па надам се и васкрситеља српства, не само на Косову и Метохији већ свуда где има Срба. Даће Бог да ће васкрс српства и српског Косова и Метохије доћи брзо и да се ускоро видимо у српском Призрену, у српској Ђаковици, на српској Брезовици. Амин Боже.